Rodolphe Brimmeyr
Den Adelbert Rodolphe Brimmeyr, gebuer de 25. Oktober 1834 zu Iechternach, an do gestuerwen den 9. Mee 1922, war e lëtzebuergeschen Apdikter, Cheemiker, Politiker an Auteur.

De 15. November 1856 ass hien zu Lëtzebuerg als Apdikter zougelooss ginn. Hien hat zu Koblenz an zu München, wou hien 1857 promovéiert huet, studéiert. Fir d'éischt Apdikter ouni Offizin, huet hie méi spéit sengem Papp, dem Jean-Pierre Brimmeyr, seng Apdikt zu Iechternach iwwerholl, déi hien 1879 un de Jean-Pierre Fischer verkaf huet, fir sech als Cheemiker an der Stad nidderzeloossen, wou hien e pharmazeutesche Labo bedriwwen huet.

Hie koum méi spéit op Iechternach zeréck, wou hie vum 13. Juni 1906 bis de 17. Abrëll 1914 (Demissioun) Buergermeeschter war. Vun 1905 bis 1920 war de Brimmeyr President vum Iechternacher Verschéinerungsveräin.

De Rodolphe Brimmeyr huet sech fir Botanik a Geschicht intresséiert. Hie war Member vun der historescher Sektioun vum Institut grand-ducal. Zesumme mam Henri Schintgen huet hie sengem Papp seng Geschichte der Stadt und der Abtei Echternach erausginn; den 1. Band koum 1921, den 2. Band 1923, nom Doud vum R. Brimmeyr, eraus.

De Rodolphe Brimmeyr war zäitweileg Proprietär vum Lauterbuerer Schlass.

Publikatiounen
 Brimmeyr, R. (1857). Ueber die Diffusion der Gase durch feuchte Membranen. München: J.G. Weiss. 27 S.; Inaugural-Dissertation. 
Brimmeyr, J., Brimmeyr, Rodolphe, & Schintgen, Henri. (1921). Geschichte der Stadt und Abtei Echternach. Luxembourg: Imprimerie Centrale Gustave Soupert.
Brimmeyr, J., Brimmeyr, Rodolphe, & Schintgen, Henri. (1983). Geschichte der Stadt und Abtei Echternach. Echternach: Imprimerie Burg.

Literatur
 Anonymus, 2001. Personnagen: Rodolphe Adalbert Brimmeyr. Lëtzebuerger Journal 2001, Nr. 204 (25. Okt.): 21.
Hess, J., 1952. Jean-Pierre Brimmeyr 1799-1876. Biographie nationale du pays de Luxembourg, fasc. 4: 457-478. (R. Brimmeyr, S. 474-476). 
Kugener, H., 2005. Die zivilen und militärischen Ärzte und Apotheker im Großherzogtum Luxemburg. Band 1/3 (A-G). Luxemburg, Eigenverlag, S. 1-652. (R. Brimmeyr, S. 193).
Liez, N., 1886. Dictionnaire avec des notices biographiques de tous les membres du corps médical luxembourgeois pendant le XIXe siècle. Avec une biographie du Docteur Félix Schaan. Luxembourg, Impr. Vve M. Bourger-Blum, 167 p. (R. Brimmeyr, S. 17-18).

Gebuer 1834
Lëtzebuergesch Cheemiker
Lëtzebuergesch Apdikter
Lëtzebuergesch Buergermeeschteren
Buergermeeschtere vun Iechternach
Lëtzebuergesch Auteuren
Gestuerwen 1922
Membere vun der Section historique vum Institut grand-ducal